Heger, Eduard, poslanec NR SR (2018-10-17):
Dobre, ďakujem veľmi pekne. Pán predsedajúci, kolegyne, kolegovia, ďakujem aj môjmu predrečníkovi pánovi Mihálovi, ktorý vlastne pomenoval veľa z tých vecí, ale ja sa na to pozerám dnes ako človek, ktorý je jedno z tých Husákových detí. A preto sem prichádzam, vážení páni predkladatelia, pán Fico, prichádzam za vami, aby som sa teda opýtal, že či ten sľub, ktorý mi idete dať, či teda naozaj sa naplní, či môžem tomu dôverovať, pretože ja by som sa mohol relatívne tomu potešiť. Mne vychádza, že by som mal ísť do dôchodku, keď budem mať 65 rokov aj pár mesiacov, súčasná legislatíva, ktorá je teda samozrejme z vašej dielne, ale dobre. Teraz prichádzate s tým, že mi idete sľúbiť, že: Vieš čo, pôjdeš v šesťdesiatich štyroch, dobre? To celkom človeka poteší, nie? Tak pôjdem o rok aj pol skôr do dôchodku. Takže ja som sa akože, môžem povedať, na prvý pohľad potešil. ==	Ale potom, neviem, či ste postrehli, Rada pre rozpočtovú zodpovednosť, o ktorej hovoril aj pán Mihál, vydala taký dokument, ktorý, som si povedal, že tak, dobre, idem sa pozrieť na tie svoje dôchodky, lebo naozaj chcem vedieť, čo je teda pravda a čo ma čaká a či teda naozaj ten dôchodok aj dostanem. Či sa mi nestane to, že teraz budem sa tešiť najbližších 22 rokov, že teda pôjdem v tej šesťdesiatštyrke do toho dôchodku a prídem do toho dôchodku a zrazu zistím, že buď nedostanem dostatočný dôchodok, alebo, áno, nedostanem dostatočný dôchodok a budem vlastne síce na tom dôchodku, ale budem chudobný príbuzný. Takže ja teda mám na vás a na pána Fica v prvom rade ako hlavného predkladateľa teda otázky, ktoré by som bol rád, keby som ich mal zodpovedané, aby som mohol naozaj dôverovať pánovi Ficovi. Lebo, pán Fico, vy ste nám sľúbili diaľnicu do roku 2010, a nie je tu. Teraz nám sľubujete dôchodky v šesťdesiatich štyroch a ja teda mám naozaj veľmi veľké obavy o to, že tento sľub sa naplní. A chcem sa teda opýtať, lebo ja keď som si pozeral ten dokument, a Rada pre rozpočtovú zodpovednosť to tak myslím, že pomerne jednoducho napísala, tak hovorí o dvoch veľkých problémoch. Prvý je problém, je naozaj ten vysoký počet, početnosť, ten veľký koláč, generácie Husákových detí, v ktorej som aj ja. A druhé je tá pôrodnosť. A keď sa pozrieme naozaj na ten graf, ktorý by som vám rád ukázal, ale nemôžem, tak v súčasnosti máme na 100 mladých ľudí 20 starých. Ale keď ja pôjdem do dôchodku a budem ten starý, tak predstavte si, že ja budem medzi 60 starými a na mňa bude robiť tých istých 100 mladých ľudí. Čiže keď dnes my sme 100 mladí ľudia a je nás, robíme na 20-ch starých ľudí a tí, chudáci, vidím, aké majú dôchodky, tak sa mi veľmi ťažko verí, že keď ja pôjdem do dôchodku a budem tam s ďalšími päťdesiatimi deviatimi na 100 mladých, že tých istých 100 mladých mi vyskladá teda akože lepší dôchodok, ako majú dnešní dôchodcovia. Lebo keď sa pozrieme naozaj na tú demografiu a demografia, teda, čo viem, je naozaj jedna z najpresnejších aj odhadov, aj prognóz, tak vidíme tu ten naozaj veľký koláč. Na tých grafoch je to krásne vidieť, tá početnosť súčasne žijúcich Husákových detí je veľmi vysoká a tie ďalšie ročníky, ktoré za nimi nasledujú práve aj s tou nižšou pôrodnosťou alebo plodnosťou, ako sa to odborne nazýva, sú v podstatne nižšie. A znižujú sa, lebo keď si zoberiete, keď máte plodnosť terminus technicus menšiu ako dva, tak násobky z, resp. keď 1,8 násobok populácie má znovu 1,8, tak to samozrejme nie je reprodukcia, zvyšovanie reprodukcie, ale je to stále ubúdanie v konečnom dôsledku tej populácie. Takže práve v tej druhej polovici tridsiatych rokov tohto storočia sa tento proces ešte prehĺbi, lebo práve moje ročníky pôjdu do toho dôchodku, ako som povedal, ale nebudeme mať za sebou tých mladých, ktorí by ťahali tie naše dôchodky. Ďalšia dôležitá vec je a čo je veľmi potešujúce, čo som tiež zistil teda z toho dokumentu, je, že sa dožívame stále viac. Dožívame, to je to dôležité slovo, že my sa dožívame dlhšie. A vyzerá opäť pri tých štatistikách, že sa budeme dožívať dlhšie. No ale otázka je, v akom zdraví sa dožívame. A to už je naozaj vec na rezort zdravotníctva. A náš tieňový minister zdravotníctva Marek Krajčí by vám vedel o tom dlho rozprávať, ale fakt je taký, že ja keď chcem byť na dôchodku, chcem byť aj zdravý v tom dôchodku. Ale, lebo čo mi osoží ako, teraz trošku to tak odľahčím, že budem dlho žiť, ak sa budem dlho trápiť? Čiže myslím si, že prvoradá vízia všetkých ľudí, ktorí chcú byť na dôchodku, že chcú si ten dôchodok užiť a chcú ho mať. A tak sa na to pozerám aj ja. Rada pre rozpočtovú zodpovednosť v tom dokumente ešte aj píše to, a to ma tak akože zaujalo, preto vás poprosím, pán Fico, aby ste mi to vysvetlili a vyvrátili, že to tak nie je, pretože hovoria o tom, že keď vy mi toto sľúbite a príde ten čas, takže to bude mať dopad aj na ekonomiku a tým pádom aj na môj dôchodok. A prvé, čo hovorí, je, že práve vplyvom toho starnutia, a keď moja generácia odíde na ten dôchodok, ktorá je veľmi početná, ten veľký koláč, ako som hovoril, tak to bude mať dopad na vývoj ekonomiky, výkonnosť ekonomiky o viac ako 9 % v roku 2067, čo verím, že ešte budem na dôchodku. Tak vtedy to bude o 9 % nižšie, čo spôsobí samozrejme aj nižšie príjmy štátneho rozpočtu a podobne. A zároveň tým pádom to spôsobí aj nižšie príjmy dôchodcov alebo nižšie dôchodky, čo v konečnom dôsledku priznáva aj váš návrh v dôvodovej správe. Čiže vy tam ten, hovoríte, že tak teraz nerozumiem tomu, sľubujete mi, že pôjdem skôr do dôchodku, ale jedným dychom v dôvodovej správe, nepočul som to teda od pána Fica na žiadnej tlačovke, ale v dôvodovej správe hovoríte, že budeš mať nižší dôchodok. No tak, akože moc ste ma nepotešili, ako sa to hovorí v jednom dobrom filme. No a ďalej sa tam hovorí, že tento, zvýšenie počtu dôchodcov a nižšej ekonomiky na to, aby sme, teda aby štát potom vykryl teda tú potrebu financií na môj dôchodok a dôchodok mojich rovesníkov, tých Husákových detí, bude musieť urobiť nejaké opatrenia. A buď zvýši sadzby odvodov do Sociálnej poisťovne, alebo zvýši dane, už aj teraz, keď sa chce na to pripraviť, keby sa chcel na to pripraviť, alebo zvýši, pardon, alebo zníži samostatnú výšku dôchodkov. A teda môže to urobiť dvomi spôsobmi, že teda tie odvody, napríklad sa tu hovorí, že ak vtedy, keď ja budem v dôchodku a bude chcieť zvýšiť teda a udržať moje dôchodky, ktoré budú už aj tak o 10 % nižšie, lebo to tu píšete, tak bude musieť zvýšiť odvody generácii po mne. Čiže mojim deťom ja vlastne, ktorý vychovávam štyri deti, tak odkazujem, moji drahí, pripravte sa, že vy si to dobre odmakáte a budete mať ešte vyššie odvody. My tu síce hovoríme o odvodoch, ale vy budete o nich hovoriť ešte viac, lebo o 8 % vaše odvody budú musieť ísť hore. Alebo keby sme chceli byť teda solidárni, tak všetci teraz o 3 % musíme dať vyššie tie odvody. To znamená, že teraz všetci ľudia budú mať menšie platy, lebo budú mať o 3 % nižšie vyššie odvody. Alebo potom bude musieť štát, teda opäť citujem Radu pre rozpočtovú zodpovednosť, ktorá mi tu hovorí, a teda nemám nejaký dôvod im neveriť a naozaj sa mi všetky otázniky, ktoré pán Fico sľubuje, teda všetky sľuby, ktoré pán Fico sľubuje, sa mi teraz, všetky otázniky mi tam vyskakujú, že hovorím si: fú, tak teraz komu veriť. Čiže sa bude musieť buď zvýšiť výnos dane z príjmov právnických osôb o polovicu alebo sa bude musieť zdvojnásobiť výška výnosu spotrebných daní do roku 2080, alebo sa znížia kapitálové výdavky, čiže investície verejnej správy na nulu. Ja dnes viem, aký máme veľký modernizačný dlh a teraz akože, keby mali byť výdavky na nulu, predstavte si, že teraz by nemocnice, bolo im oznámené, že: no nedostanete tých 100 miliónov, že budete mať nula. Fúha, tak akože budem síce starý, budem tam skôr na tom dôchodku no ale neviem si predstaviť, do akých nemocníc budem chodiť, keď budú kapitálové výdavky a investície na nulu. Takže poprosím vás, pán Fico a vážení predkladatelia, ubezpečte ma, že toto všetko je možno len nejaký sen. Ale tak hovoria to odborníci z Rady pre rozpočtovú zodpovednosť. Alebo znížiť sociálne štátne sociálne dávky a podporu na nulu. No to si neviem predstaviť, že by teraz siahli ľuďom, ktorí sú odkázaní na tieto sociálne dávky, na nulu, v čase, keď ja budem na dôchodku. Takže mne zatiaľ z toho vychádza, čo tu čítam a je to tu naozaj veľmi zrozumiteľne napísané, že síce pôjdem na dôchodok skôr, ale budem tam chudobný. Tak akože neviem, no pravdu povediac budem sa musieť o tom poradiť doma so ženou. Ale späť k téme. Ak by sme si chceli povedať, že Sociálna poisťovňa, a sú tu také argumenty a tiež ma to tak zaujalo, lebo bol taký argument, že Sociálna poisťovňa si na to ušetrí. Normálne som si povedal, tak na to sa idem zase pozrieť, lebo však mohla by, však sme tu tie ročníky Husákových detí, tak zarobíme na to. A potom som zistil, že ten dôchodkový systém je aj dnes mínusový, napriek tomu, že najsilnejšie ročníky sú na trhu, napriek tomu, že je najvyššia zamestnanosť, napriek tomu, že máme zlaté časy ekonomického cyklu, tak ten dôchodkový systém proste nevie byť plusový a dokonca sa naňho skladajú iné fondy Sociálnej poisťovne na to, aby vykryli tú stratu. Takže nerozumiem tomu, ako naozaj si hovorím, že, fú, tak v tých časoch, keď teraz máme najviac populácie, ktorá pracuje na tieto fondy, tak, tak neviem, ako teda to utiahne potom tá Sociálna poisťovňa. A druhá rovina je práve tá pôrodnosť, ktorej by som sa chcel teraz chvíľku venovať. No ja teda mám štyri deti, ale neni nás až tak veľa. Som zistil, že naozaj tá pôrodnosť je na Slovensku okolo jeden a pol, myslím, v týchto časoch. A je teda v tom dokonca dokumente, že som si povedal, no, dobre, ako to majú v tom dokumente, keď počítajú takéto čísla. A predstavte si, že majú tam napočítané, že tá pôrodnosť bude rásť a celkom akože slušne na 1,8 by to malo ísť vyššie. Čiže stále menej ako 2, 2,1, kde tá reprodukcia nastáva. Takže vieme, že teda ten hríb, ako sa to laicky volá, sa bude zužovať a tým pádom bude menej ľudí. Čiže je tu možno nejaká odpoveď, mohli by sme si povedať, migrácia, na ktorú sa neviete spoľahnúť, ale povedzme si na rovinu, no nevoní nám to, úplne tá migrácia ako, že keby sme si mali predstaviť to riešiť týmto spôsobom. A tým pádom teda budeme mať stále ten počet ľudí, ako som hovoril, menej. A to zase si hovorím, že tak ale kto teda na, na ten môj dôchodok zarobí? Však ja chcem na tom dôchodku, aby som mal dobrý ten dôchodok. Takže my, hnutie OĽANO, hovoríme o rodinnej politike a naozaj je veľmi dôležitá, pretože aby sme to 1,8 mali a mohli ho ešte trošku zvyšovať, tak potrebujeme robiť opatrenia, ale aj tu vidím, že to nás pri našom koláči, našej demografickej krivky, nespasí. Že proste ten odskok je tak vysoký, ja keby som vám mohol ukázať ten graf 21 z toho dokumentu, tak uvidíte, že stále, aj keby sme teda zabrali s rodinnou politikou, tak vlastne pri tom zavedení stropu sa zo 60 alebo necelých 60 sa dostaneme na necelých 50. Čo stojí o to zabojovať, ale stále nás to dostáva do veľmi červených čísel. A keď sa pozrieme na tie jednotlivé deficity toho dôchodkového systému, tak vidíme, že už samotný, teraz keby sme nehovorili, že teraz keby mi aj pán Fico nesľuboval tých 64, tak už po tom, čo som si prečítal, si hovorím, no ja mám obavy, ešte dobre, že mám tie 4 deti, lebo musím to zvládnuť, jak ich vychovať a aby sa dobre uplatnili na pracovnom trhu, a verím, musím sa k nim dobre správať, aby potom sa o mňa postarali, aby mi pomohli s tým dôchodkom, lebo aj tak bude ten dôchodkový systém dosť deficitný. V tých najhorších časoch to bude rádovo 2 % z HDP, 2 % z HDP, ak sa zavedie tento strop. Čiže vy sľubujete a ja by som sa reálne potešil, 64, keď budem môcť ísť na dôchodok, tak sa dozvedám, že to budú rádovo 4 % HDP, ktoré bude. A, pozor, iba hovoríme o dôchodkovom systéme, to ešte vôbec nevieme, ako budú vyzerať verejné financie. To by znamenalo, že musia byť minimálne 4 % prebytku. No keď sa pozerám na históriu Slovenska, no nenašiel som, nenašiel som také, také hospodárenie a za ten čas, čo Slovensko existuje, no nedáva mi to veľkú nádej, že by to tak mohlo byť. Keď som sa pozrel na tie absolútne hodnoty, tak je lepšie sa pozerať na tie percentuálne, lebo tie 4 % je lepšie, ako keď sa pozriete na to, že to bude výpadok v rozpočte 14, 13 mld. a podobne, čo sú naozaj cifry, na ktoré človek nerád pozerá. A tak si hovorím a kladiem teraz otázku, pán Fico a páni predkladatelia, kde mi teda na tie dôchodky zoberiete tie peniaze? Čo môžem teda tým mojim deťom odkázať, keď sa budem s nimi rozprávať, že čo ich vlastne čaká, keď pôjdem v tej šesťdesiatštyrke do toho dôchodku. Naozaj môžem sa tešiť na tie dôchodky? Alebo sa môžem na ne tešiť tak, ako som sa tešil na diaľnicu do Košíc? Lebo toto je tá veľká otázka. Ja naozaj si myslím, že vy tu hazardujete, teda preto sa, prosím, zodpovedzte mi tieto otázky veľmi akože na rovinu a kvalifikovane. Ja si rád s vami sadnem a pozriem sa na tie čísla, ktorými mi ukážete, že naozaj reálne doplníte tieto deficity, a budem sa naozaj na to pozerať odborne. Však viete, že sa zvykneme tu v pléne rozprávať odborne aj na ekonomické témy a mňa naozaj bude veľmi reálne zaujímať, že čo budú tie opatrenia, ktoré prinesú do rozpočtu. Lebo viete, tu sa nebavíme o tom, že toto bude nejaká ekonomická kríza, ktorá tu trvala v tých najhorších časoch niekoľko rokov. Ja keď sa pozerám na tie čísla, na ten graf, tak tu hovoríme, že budeme v 4-percentnom deficite HDP radovo, no, 15, 20 rokov. Viete si práve predstaviť, čo to spraví s dlhom? Však to každý deficit zvyšuje dlh. Lebo však na to musíte niekde si požičať, nie? Tak si to narátajte. Však to je rádovo desiatky miliárd, ktoré takto vyskočia v tých najvyšších časoch. Však pozrite, ja vám to tu zrátam. Tuto sú ročné, že 20 miliárd, 22 miliárd, 23 miliárd. Zoberiem si len úsek desiatich rokov, tak je to 252 miliárd toho kritického obdobia, 252 miliárd, to, to si asi ani nevieme predstaviť, keď náš rozpočet má rádovo 30. Však to, no ja neviem, akože naozaj by som teda veľmi rád od vás chcel počuť nejaké čísla a riešenia a opatrenia, ktoré zarobia na tieto náramné deficity, ktoré tu sú, ktoré budú spôsobené práve tou demografiou, ktorá tu na Slovensku taká vypuklá je, aby som mohol sa pokojne a spokojne tešiť na ten dôchodok v tej šesťdesiatštyrke, lebo zatiaľ z toho, čo som si prečítal a teda mám dôveru k tejto inštitúcii a myslím, že tú dôveru má aj súčasná vládna koalícia, to, čo sa tu vypočítalo, však to sú, to je matematika, to človeka nepustí. Však tu nie sú žiadne veci názoru, tu sú naozaj veci matematiky, tak tá matematika, ktorú som mal rád, a myslím, že som jej aj rozumel na škole, tak mi ukázala jasne, že je tu veľká obava nad tým, že v tej šesťdesiatštyrke, keď pôjdem do dôchodku, že budem mať reálne normálne solídny dôchodok. Skôr sa obávam, že mi ponúkate diaľnicu do Košíc, ktorá ešte stále nie je. Ďakujem za pozornosť a prajem príjemnú diskusiu ešte, ktorú si rád vypočujem.